Kies ’n Aandeel: Geliefde bank was nié beste keuse | Netwerk24
Kies ’n Aandeel: Geliefde bank was nié beste keuse
Deur William Horne 06 April 2019 06:00
Week vyf van Netwerk24 Sake se Kies ’n Aandeel-spel om lesers kans te gee om hul slag op die effektebeurs te wys, is verby. En dit lyk asof lesers die pad effens byster geraak het . . .
Ná vier weke waarin lesers net een keer nié die kol getref het nie, het die meeste lesers wat deelneem, vandeesweek nie net die swakste aandeel gekies nie, die top-aandeel was ook die ongewildste op die ranglys.
Die bes presterende aandeel was die een met die grootste risiko, maar dus tog ook die grootste potensiële opbrengs: Tongaat Hulett.
Dié beleërde maatskappy se aandeelprys het in een week se verhandeling ’n enorme opbrengs van 8,47% vir lesers verseker, maar net 3% het vir hom gestem.
Die gewildste aandeel-keuse was Capitec Bank – met 41% van lesers, die grootste konsensus nóg in die Kies ’n Aandeel-spel, wat hom as hul wenner aangewys het. Ongelukkig het Capitec dié week die swakste gevaar met net 0,97%-groei in sy aandeelprys.
Al het geen leser in dié week se spel ’n verlies op sy of haar fiktiewe belegging van R100 000 gemaak nie, was die ranglys van gewildste aandele en die volgorde van die top-aandele bykans ’n omgekeerde spieëlbeeld van mekaar, behalwe vir een skuif.
Die grafika hieronder gee ’n gedetailleerde ontleding van hoe jou fiktiewe R100 000-belegging in week vyf van Kies ’n Aandeel gevaar het.
In aanstaande week se spel sal diegene wat nog dapper genoeg is om weer te probeer, hopelik ’n kans kry om verlore aansien te herwin – die Sake-span sal beslis duim vashou.
So, speel gerus weer Sondagaand saam en kyk of jy die nuus wat jy lees tot jou voordeel kan inspan – al is dit net vir die pret.
ZAR/AUD 10,06 (7)
ZAR/EUR 16,33 (12)
ZAR/GBP 18,94 (19)
ZAR/USD 14,67 (9)
Gold 1487,37 (-63)
Palladium 1755,51 (-1122)
Platinum 888,7 (-402)
Silver 17,55 (-8)